**SVIATOSŤ KŇAZSTVA**



**Sviatosť kňazstva** ustanovil Pán Ježiš, keď dal apoštolom moc premieňať chlieb a víno na svoje Telo a Krv, dal im moc odpúšťať hriechy, hlásať Božie slovo, krstiť a vysluhovať ostatné sviatosti. Apoštolov urobil Ježiš Kristus kňazmi pri poslednej večeri, keď ich poveril vykonávať obetu dnešnej sv. omše, keď im povedal – Toto robte na moju pamiatku!

**Kto môže vysluhovať kňazskú vysviacku?** Len Biskup, vkladaním rúk, modlitbou a odovzdaním bohoslužobných predmetov.

Kňaz nemôže stratiť kňazské vysvätenie, lebo vtláča do jeho duše nezmazateľný znak. Práve tak ako krst .

**Diakon -** je prvým stupňom zasvätenia. Na Slovensku sa väčšinou diakonmi stávajú absolventi predposledného ročníka kňazského štúdia. Diakon má právomoc vykonávať niektoré úkony:

* čítať Evanjelium pri bohoslužbe
* mať homíliu (kázeň, príhovor veriacim po prečítaní Evanjeliovej state)
* rozdávať Eucharistiu (sv. prijímanie)
* krstiť
* sobášiť
* pochovávať

Diakon nie je oprávnený:

* celebrovať sv. omšu
* spovedať
* udeľovať pomazanie chorým
* udeľovať sviatosť birmovania

  
Na obrázku vľavo stojí **diakon, v strede biskup a vpravo kňaz.** Pozoruj kňaza a diakona a porozmýšľaj v čom sa líšia. Obidvaja sú oblečení v liturgickom rúchu – v albe, čo je dlhá biela tunika, košeľa a na nej majú štólu, ktorú však diakon nosí inak ako kňaz.

Biskup sa odlišuje mitrou, ktorú nosí na hlave.

**Celá Cirkev je rozdelená do diecéz,** na čele ktorej stojí biskup. My patríme do Rožňavskej diecézy a náš biskup sa volá Stanislav Stolárik. Diecézy sú rozdelené do farností, na čele ktorých stoja kňazi. Vo veľkých farnostiach kňazom pomáhajú kapláni. Viac farností tvorí dekanát a na čele dekanátu stojí dekan.

